

**Τα μηνύματα του Ανδρέα Μιχαηλίδη στη συνέντευξη Τύπου**

**για το Παγκύπριο Πρωτάθλημα Στίβου**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης ήταν παρών στη συνέντευξη Τύπου που παραχώρησε το μεσημέρι της Τετάρτης 22 Ιουνίου η ΚΟΕΑΣ ενόψει του Παγκύπριου Πρωταθλήματος Στίβου, το οποίο θα διεξαχθεί στις 25-26 Ιουνίου στο Τσίρειο.

Στον χαιρετισμό του ο Ανδρέας Μιχαηλίδης τόνισε: «Θέλουμε να βλέπετε τον ΚΟΑ όχι ως κουμπαρά, αλλά ως ζωντανό οργανισμό που σας παρακολουθεί και σας στηρίζει». Επισήμανε ότι είναι προχωρημένες οι διαδικασίες όσον αφορά στο ταρτάν και στα υπόλοιπα γήπεδα (σε Λευκωσία, Πάφο και Λάρνακα), τα οποία θα μπορούν να φιλοξενήσουν ξανά αγώνες στίβου εντός του 2023, ενώ επανέλαβε την ανάγκη δημιουργίας Υφυπουργείου Αθλητισμού μετά τις Προεδρικές Εκλογές 2023. Ευχήθηκε καλή επιτυχία στην ΚΟΕΑΣ με τη διοργάνωση των Αγώνων και κάλεσε τον κόσμο να βρεθεί το Σάββατο και την Κυριακή στο Τσίρειο σ’ αυτούς τους Αγώνες υψηλού επιπέδου.

Ευχαριστίες προς τον ΚΟΑ για τη στήριξη που παρέχει αδιαλείπτως προς τον στίβο εξέφρασαν τόσο ο Πρόεδρος της ΚΟΕΑΣ Περικλής Μάρκαρης, όσο και οι κορυφαίοι αθλητές του στίβου Μίλαν Τραΐκοβιτς και Απόστολος Παρέλλης, οι οποίοι παράλληλα κάλεσαν τον κόσμο να βρεθεί στο Τσίρειο. Παρών στη συνέντευξη Τύπου και ο Δήμαρχος Λεμεσού Νίκος Νικολαΐδης, καθώς το Παγκύπριο Πρωτάθλημα Στίβου τελεί υπό την αιγίδα του Δήμου Λεμεσού, ο Πρόεδρος ΓΣΟ Κυριάκος Τσολάκης και ο Οικονομικός Διευθυντής της χορηγού του αγώνα Medochemie Αχιλλέας Τσαγγάρης.